钦定古今图书集成/明伦汇编/闺媛典/第074卷 > 张希皋妻刘氏
## 钦定古今图书集成/明伦汇编/闺媛典/第074卷 > 张希皋妻刘氏

按《东安县志》：“张希皋妻刘氏，乡民刘儒女也。年十五，
归皋为继室。越十有二年，皋死。又阅月而刘自经以
从，时天启元年正月十九日，年二十有七。刘生而贞
静，娴于内则，父母爱之不轻许字。皋父张登云为皋
择续配，知刘淑女，令委禽焉。时刘仅及笄，而婉娈端
秀，一切女红无不诣极，恭谨毖敕言不逾阃。及阿翁”
捐馆，家日旁落，皋与兄希稷谋析箸以分养其继母。
母性奇严，刘进羹脯，朝夕侍立，卒得其欢。皋得田不
及一顷，滨于河常不逢年。刘躬汫𦈞，絖给食，积数年
稍赢羡，然弗敢私铢缕也。皋得瘵疾，浃三月无起色。
刘昼夜泣祷，愿以身代，坐立床前，都废寝食。皋死，血
泪交愿如雨，气绝仆地，数绝复苏，进以水浆，啖数匙
而已。稷密令左右防焉，羸然把骨，奄奄不起，顾家中
诸所储曰：“吾夫素急。”其兄敕家奴输其谷数十斛，与
稷筐筥锜釜之器，鸡豚丝枲之属佐焉。稷以十九日
展墓，刘泣奠毕，归拜灵几，爇香数瓣，束发剪爪，服缟
素大衣，自经于柩旁以死。是日白日黯惨，悲风萧条，
闻而走哭者以千计。即以其状闻县令，县令以报台
使者及诸监司焉。